Gedagte vir die dag: Ek as rolmodelFoto: pixabay.com Maar jy, Timoteus, het my onderrig getrou gevolg, hoe ek lewe en wat my doel in die lewe is. Jy ken my geloof en hoe lank ek al gely het. Jy ken my liefde en my geduld en verdraagsaamheid. Jy weet hoeveel vervolging en lyding ek verduur het. (2 Timoteus 3:10-11) Die eerste manier waarop ons leer, is deur dinge na te aap. Ons leer praat, loop, lag, vat, eet, handjies klap en duisend ander dinge deurdat ons dit na-aap. Ons leer ongelukkig ook baklei, kwaad word, vloek en nog honderd ander sondes soos ons na-aap. Daarom is ek baie soortgelyk aan my pa en ma en gaan my kinders soos ek wees. Die grootste invloed wat jy op iemand kan hê, is daarom nie deur wat jy sê of probeer leer met woorde nie, maar deur jou dade. Jy is ’n leermeester vir elkeen wat jou dophou. Jy kan byvoorbeeld die lewe vir hulle makliker maak bloot deur self probleme op te los. Hoe nader jy aan iemand is, hoe groter is jou invloed. As jy dus rondom jou kyk, wie sien jou die meeste, veral van naby? Dis die mense vir wie jý in God se diens ’n rolmodel is. Lees in 2 Timoteus 3:10-11 wat Timoteus alles by sy rolmodel, Paulus, geleer het. Is jy ’n rolmodel vir iemand, of het jy dalk self ’n rolmodel?